Peter Walberg

Peter Walberg (født 1783 i Sverige, død 13. august 1805 på Norderhov, Norge) var en svenske som myrdet to personer i Norge i 1804 og ble henrettet for dette.

 Bakgrunn 
Om Peter Walbergs fødsel vet man lite, ikke minst fordi han selv hele tiden konsekvent nektet å forklare seg om sin herkomst og fortid. Han insisterte på at han var født og konfirmert i Trondhjem, men dette viste seg å være helt uetterrettelig. Han hadde et svensk pass på seg da han ble arrestert, og ble i samtiden antatt å være svensk. Han hadde flere falske navn, blant annet hadde han sittet arrestert i Bergen i 1804 under sitt alias "Johannes Jensen". Han ble under det navnet idømt fire års festningsarrest for tyveri, men rømte. På et tidspunkt hadde han vært sjømann. 

 Forbrytelsen 
Den 18. november 1804 var Peter Walberg på tyveri-raid på Ringerike. I Hole stjal han en øks. Bevæpnet med denne banket han på døren til gården Stenseteren på Krokskogen. Der var mannen i huset ute, men hans 40 år gamle kone Jørand Engelbertsdatter var hjemme med de to barna Engebreth (6 år) og Berthe (12 år). Walberg bad om mat, og ble servert. Etter å ha spist forsøkte han å betale for maten med en verdiløs papirlapp. Da Jøran oppdaget bedrageriforsøket og skjelte ham ut, hogde han henne ned med den øksen han hadde stjålet i Hole. Deretter hogde han ned gutten og sparket piken i hodet så hun besvimte. Etter dette fortsatte han å maltraktere likene av mor og sønn med øksen. 

Etter drapene plyndret han huset for det han kunne finne. Til sammen var det verdier for 2 – to – riksdaler, hvorav 48 skilling var i kontanter. Deretter tente han på huset og låste så døren igjen utenfra for at ingen skulle kunne flykte om de skulle være i live.

Kort tid etterpå kom det tilfeldigvis andre reisende forbi. Gutten var da død, moren døde neste dag, men Berthe overlevde.

 Etterforskning 
Det ble umiddelbart ridd nedover til neste skyss-stasjon hvor man fikk opplysninger om en mistenkelig person som var på vei mot Christiania. Ved Bærum Jernverk ble Walberg arrestert og bragt tilbake til Hole. Han tilsto forbrytelsen uten videre, men ga ingen troverdige opplysninger om seg selv forøvrig. De stjålne gjenstandene hadde han lagt fra seg på veien, men viste hvor de var lagt. Motivet hevdet han var penger, han trengte reisepenger for å komme seg videre til Christiania.

 Rettssak og eksekusjon 
Dom falt i Ringerike og Hallingdal tingrett 29. januar 1805. Her vitnet den overlevende Berthe mot Walberg og identifiserte ham. Aktor var fogden over Ringerike Andreas Hørby, forsvarer var Niels Arctander, dommer var sorenskriver Peter Georg Boll. Walberg ble dømt for forsettlig drap etter § 6-6-1 og for mordbrann etter § 6-19-1. Sorenskriveren mente at mordene ikke var overlagt.

Dommen ble stadfestet i Akershus stiftsoverrett 4. april 1805.

I Høyesterett ble saken tatt opp til doms 26. juni 1805. De underordnede retters dommer ble igjen stadfestet. Høyesterett innstilte til Kongen at dødsdommen måtte eksekveres, de så ingen grunn til noen benådning.

Den 5. juli 1805 godkjente kong  Christian VII dødsdommen.

Den 13. august 1805 ble Peter Walberg halshugget og brent på Tanbergmoen på Norderhov. Skarpretter var Anton Lædel, og dette var hans andre forretning.

 Kilder 
 Tingbok for Ringerike og Hallingdal Sorenskriveri folio 280a-283a, 2991-301a
 Dansk Høyesteretts voteringsprotokoll 26.06.1805
 Collegial-Tidende 1805
 Norske Justisdepartementets forestillinger 1805

Kategori:Svensker dømt for forbrytelser
Kategori:Personer dømt for drap (før 1900-tallet)
Kategori:Henrettede personer (før 1900-tallet)
Kategori:Personer henrettet ved halshogging